বৃষ্টিতেও চলছে শিক্ষকদের কর্মসূচি
প্রকাশিত: ২১ মে ২০১৬, শনিবার ০৩:১০ পিএম | আপডেট: ০৪ জানুয়ারি ২০১৭, বুধবার ১২:০৩ পিএম
বৃষ্টি উপেক্ষা করে সপ্তম দিনের মত এমপিওভুক্তির দাবিতে অবস্থান কর্মসূচি অব্যাহত রেখেছেন বাংলাদেশ এমপিও বঞ্চিত আইসিটি শিক্ষক সংগঠন। ঘূর্ণিঝড় রোয়ানুর প্রভাবে সৃষ্ট বৃষ্টি উপেক্ষা করে শনিবার সকালে জাতীয় প্রেস ক্লাবের সামনে অন্দোলন অব্যাহত রেখেছেন শিক্ষকরা।
সংগঠনের সভাপতি মো. আশিকুর রহমান জানান, বৃষ্টির জন্য আন্দোলনে বিন্দুমাত্র প্রভাব পরেনি। দেশের সকল জেলা থেকে আসা আইসিটি শিক্ষকরা অনাহারে, অতিকষ্টে, নিদ্রাহীনভাবে পরিবার পরিজনের মায়া ত্যাগ করে আন্দোলন চালিয়ে যাচ্ছেন। অবিরাম বৃষ্টিতে ভিজে অনেক শিক্ষক অসুস্থ হয়েছেন। তবুও আমাদের দাবি আদায়ে আন্দোলন অব্যাহত থাকবে।
১৮ মে শিক্ষামন্ত্রীর কাছে স্মারকলিপি দেয়ার পর দাবি আদায়ের অগ্রগতি সম্পর্কে জানতে চাইলে তিনি বলেন, ওই দিন আমরা স্মারকলিপিসহ শিক্ষামন্ত্রীর সঙ্গে সাক্ষাৎ করেছি। শিক্ষামন্ত্রী বলেছেন, আগে আইসিটি শিক্ষকদের কোনো ফাইল আমাদের কাছে আসেনি।
তিনি আরো বলেন, মাধ্যমিক উচ্চ মাধ্যমিক শিক্ষা অধিদফতরের পরিচালক দাবি করেছেন তিনি ফাইল শিক্ষামন্ত্রীর কাছে প্রেরণ করেছেন। বিষয়টি নিয়ে ধোঁয়াশা তৈরি হয়েছে।